เจซีบีขยาย เล็งใช้ไทย ฐานเออีซี
เจซีบี รุกคืบกินส่วนแบ่งตลาดบัตรเครดิต พร้อมใช้ไทยเจาะตลาดลาว กัมพูชา เมียนมา
29 ก.พ. 2559

เจซีบี รุกคืบกินส่วนแบ่งตลาดบัตรเครดิต พร้อมใช้ไทยเจาะตลาดลาว กัมพูชา เมียนมา
นายนาโอยะ มิชิชิมะ กรรมการผู้จัดการ บริษัท เจซีบี อินเตอร์เนชั่นแนล เปิดเผยว่า บริษัทกำลังขยายตลาดบัตรเครดิตในไทย โดยอยู่ระหว่างการเจรจากับสถาบันการเงินหลายราย เพิ่มพันธมิตรธุรกิจ จากปัจจุบันที่มีพันธมิตรแล้ว 3 ราย คือ บริษัท บัตรกรุงไทย (เคทีซี) บริษัท อิออน ธนสินทรัพย์ (ไทยแลนด์) และกรุงศรี คอนซูมเมอร์ ซึ่งเป็นไปตามแผนการเติบโตฐานบัตรในประเทศไทย ตั้งเป้าหมายขยายฐานบัตรเครดิตเจซีบีในประเทศไทยเพิ่มขึ้นเป็น 1 ล้านใบ จากปัจจุบันอยู่ที่ 3.5 แสนใบ
ทั้งนี้ เจซีบีวางแผนให้ไทยเป็นศูนย์กลางที่จะขยายตลาดบัตรพลาสติกในประเทศเพื่อนบ้าน คือ ลาว เมียนมา และกัมพูชา โดยปีนี้มีแผนออกบัตรเดบิตเจซีบี ที่เมียนมาและกัมพูชา ขณะที่ลาว จะเพิ่มพันธมิตรอีก 1 ราย หลังจากมีพันธมิตร 2 ราย คือ ธนาคารการค้าต่างประเทศลาว (บีซีอีแอล) และธนาคารพงสะหวัน ในการออกบัตรเครดิตเมื่อปี 2557
“แผนธุรกิจในลาว เมียนมา กัมพูชา จะอยู่ภายใต้การดูแลของไทย ส่วนเวียดนามมีเจซีบีสาขาเวียดนามอยู่แล้ว ซึ่งที่นั่นมีพาร์ตเนอร์ 8 แบงก์ ธุรกิจในเวียดนามไปได้ดี” นายมิชิชิมะ กล่าว